De la declanșarea agresiunii Rusiei contra Ucrainei, guvernul Poloniei a adoptat o serie de dispoziții care să încurajeze cetățenii țării să se angajeze în armată. S-au înmulțit vizitele la centrul militar de recrutare amplasat nu departe de centrul Varșoviei. Ipoteza unui război cu Rusia, relatează jurnaliști francezi acreditați la Varșovia, este luată foarte în serios în Polonia. Situați practic la porțile războiului din ultimii doi ani, polonezii trăiesc cu teamă de pericolul rus și unii încep să se pregătească angajându-se pentru instruire în armată. La vârsta de 39 de ani, Silwia lucrează în domeniul medical. Le spune jurnaliștilor de la Franceinfo că a venit să se angajeze în trupele teritoriale poloneze și urmează să meragă la instrucție militară în zilele de weekend. "Voi învăța elementele de bază, la fel ca în serviciul militar. Voi învăța mânuirea armelor, disciplina etc… ", a mai spus ea.
O nouă lege
Pentru a-i încuraja pe polonezi să se angajeze, legislația a fost modificată la câteva săptămâni după începerea invaziei ruse în Ucraina."Noua lege a facilitat considerabil procesul de recrutare. La ora actuală poți semna anagajamentul cu o persoană în aceeași zi cu reușita la examenele medicale și psihologice", a precizat Adam Lobodowski, responsabilul Centrului de recrutare al armatei poloneze. Iar cifrele probează: recrutările se înmulțesc pe măsură ce pericolul rus crește. La începutul războiului din Ucraina au fost 20.000 candidați, pentru ca anul trecut să ajungă la 30.000 – și cifrele se anunță și mai mari pentru acest an.